CELEX: 52015PC0546
Language: da
Date: 2015-10-30
Title: Forslag til RÅDETS GENNEMFØRELSESAFGØRELSE om tilladelse til Letland til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 30.10.2015
            COM(2015) 546 final
            2015/0254(NLE)
            Forslag til
            RÅDETS GENNEMFØRELSESAFGØRELSE
            om tilladelse til Letland til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem (herefter "momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at forhindre visse former for momsunddragelse eller momsundgåelse. 
               
               
                  Ved brev registreret i Kommissionen den 8. april 2015 anmodede Letland om tilladelse til at anvende en foranstaltning, der fraviger de generelle principper om fradragsret for indgående moms i forbindelse med visse personbiler. Sammen med anmodningen om forlængelse fremsendte Letland en rapport om anvendelsen af Rådets gennemførelsesafgørelse 2013/191/EU, herunder en redegørelse for anvendelsen af den procentsats, der er fastsat for begrænsningen af fradragsretten. Anmodningen og rapporten blev udvidet yderligere den 30. juli 2015.
               
               
                  I overensstemmelse med momsdirektivets artikel 395, stk. 2, underrettede Kommissionen ved brev af 21. og 24. august 2015 de øvrige medlemsstater om Letlands anmodning. Ved brev af 24. august 2015 underrettede Kommissionen Letland om, at den rådede over alle de oplysninger, som den fandt nødvendige for at kunne vurdere anmodningen.
               
               
                  Generel baggrund
               
               
                  Ifølge artikel 168 i momsdirektivet kan en afgiftspligtig person fradrage den moms, der skal betales af erhvervelser, der er foretaget i forbindelse med vedkommendes afgiftspligtige transaktioner. Ifølge artikel 26, stk. 1, litra a), i samme direktiv sidestilles anvendelse af en vare, der indgår i en virksomheds aktiver, til privat brug med levering af ydelser mod vederlag, hvis momsen på varen har kunnet fradrages. Denne ordning giver mulighed for at inddrive oprindeligt fradraget moms i forbindelse med privat brug. 
               
               
                  Ordningen er vanskelig at anvende, når det drejer sig om personbiler, navnlig fordi det er vanskeligt at fastsætte grænsen mellem privat og erhvervsmæssig brug. Hvis der føres regnskaber, indebærer de en ekstra byrde for både virksomheden og forvaltningen, når de skal føres og kontrolleres, hvilket også er tilfældet, selv om Letland gør brug af den mulighed, der er omhandlet i momsdirektivets artikel 168a, for at begrænse fradraget for udgifter i forbindelse med erhvervskøretøjer til det omfang, i hvilket den afgiftspligtige person faktisk anvender disse til erhvervsmæssige formål. 
               
               
                  For at forenkle momsinddrivelsen og bekæmpe momsunddragelse anmodede Letland i 2011 om en individuel fravigelse til at begrænse fradragsretten for visse personbiler til 80 %. Anmodningen blev godkendt af Rådet ved afgørelse 2013/191/EU af 22. april 2013, som udløber den 31. december 2015. Nogle køretøjskategorier blev dog udtrykkeligt undtaget for denne begrænsning, f.eks. biler, der er erhvervet med henblik på videresalg, leje eller leasing, biler til person- eller varetransport (f.eks. taxaer), biler, der benyttes til køretimer, biler, der anvendes af sikkerheds- eller udrykningstjenester, og biler, der anvendes som udstillingsmodeller. Samtidig fritages virksomhederne for angivelse af moms for privat anvendelse af et køretøj.  
               
               
                  I overensstemmelse med artikel 6, litra b), i førnævnte afgørelse fremlagde Letland en rapport om anvendelsen af afgørelsen, herunder en redegørelse for den anvendte procentuelle begrænsning. 
               
               
                  Det fremgår af de oplysninger, som Letland har fremlagt, at fradragssatsen på 80 % ikke længere svarer til de faktiske forhold, og at satsen bør nedsættes til 50 %. Letland argumenterer for den nye procentuelle begrænsning med statistiske oplysninger, der stammer fra en særlig afgift for lette køretøjer, der ejes eller besiddes af erhvervsdrivende, og som anvendes til private og erhvervsmæssige formål. Ifølge de oplysninger, som Letland har fremlagt, er den særlige afgift blevet betalt for 79 % af alle lette køretøjer i køredygtig stand, der ejes eller besiddes af juridiske personer. De lettiske myndigheder oplyser også, at procentdelen af juridiske personer, der havde registreret mindst ét let køretøj, og som betalte den særlige afgift på lette køretøjer, var 87,6 % i 2012, 92,5 % i 2013 og 86,2 % i 2014. Dertil kommer, at 99,6 % af de registrerede virksomheder i Letland er små og mellemstore virksomheder. På grundlag af disse statistiske oplysninger, der dækker størstedelen af de afgiftspligtige personer, kan det ifølge Letland konkluderes, at deres samlede private anvendelse af personbiler svarer til 50 %. Den nye begrænsning bør derfor fastsættes til 50 %. 
               
               
                  Alle de øvrige betingelser for fravigelsen skal fortsat finde anvendelse. Den nye ordning vil derfor finde anvendelse på alle personbiler, der er under en bestemt vægt og har højst otte siddepladser foruden førerens, og som ikke udelukkende anvendes til erhvervsmæssige formål. På samme måde vil personbiler, der anvendes til visse særlige formål, også være udelukket fra begrænsningen på fradragsretten og vil blive behandlet efter de normale regler: biler, der er erhvervet med henblik på videresalg, leje eller leasing, biler til person- eller varetransport (f.eks. taxaer), biler, der benyttes til køretimer, biler, der anvendes af sikkerheds- eller udrykningstjenester, og biler, der anvendes som udstillingsmodeller.
               
               
                  I betragtning af den procentuelle ændring er det mere hensigtsmæssigt at indføre en ny fravigelse end at forlænge den eksisterende. Den nye fravigelse bør være tidsbegrænset til den 31. december 2018, så det kan vurderes, om de betingelser, som fravigelsen er baseret på, fortsat er gyldige. En eventuel anmodning om forlængelse skal ledsages af en rapport, der indeholder en redegørelse for den anvendte procentsats, og skal indgives til Kommissionen senest den 31. marts 2018.
               
            
            
               •Sammenhæng med de gældende regler på samme område
            
            
               
                  Lignende fravigelser i forbindelse med fradragsretten er blevet indrømmet andre medlemsstater, herunder Letland ved afgørelse 2013/191/EU af 22. april 2013. 
               
               
                  I henhold til momsdirektivets artikel 176 fastsætter Rådet de udgifter, der ikke giver ret til fradrag af momsen. Indtil det sker, kan medlemsstaterne opretholde alle de undtagelser, som var gældende i henhold til deres nationale lovgivning pr. 1. januar 1979. Der findes derfor en række "stand still"-bestemmelser, som begrænser fradragsretten for så vidt angår personbiler.
               
            
            
               •Sammenhæng med Unionens politik på andre områder
            
            
               
                  Ikke relevant.
               
            
         
         
            
               2.RETSGRUNDLAG, NÆRHEDSPRINCIPPET OG PROPORTIONALITETS-PRINCIPPET
            
            
               •Retsgrundlag
            
            
               
                  Momsdirektivets artikel 395.
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som forslaget bygger på, hører forslaget under Unionens enekompetence. Nærhedsprincippet finder derfor ikke anvendelse.
               
            
            
               •Proportionalitetsprincippet
            
            
               
                  Forslaget er i overensstemmelse med proportionalitetsprincippet af følgende grunde. 
               
               
                  Afgørelsen vedrører en tilladelse, der indrømmes en medlemsstat på dennes egen anmodning, og udgør ikke en forpligtelse. 
               
               
                  I betragtning af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål, dvs. at bekæmpe momsunddragelse og forenkle momsinddrivelsen.
               
            
            
               •Valg af retsakt
            
            
               
                  I henhold til momsdirektivets artikel 395 er en fravigelse fra de fælles momsregler kun mulig, hvis Rådet med enstemmighed på forslag af Kommissionen giver tilladelse til det. Endvidere er en rådsafgørelse den mest egnede retsakt, da den kan rettes til de enkelte medlemsstater.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               
                  Ikke relevant.
               
            
            
               •Høringer af interesserede parter
            
            
               
                  Forslaget er baseret på en anmodning fra Letland og vedrører kun denne medlemsstat.
               
            
            
               •Indhentning og brug af ekspertbistand
            
            
               
                  Der har ikke været behov for ekstern ekspertbistand.
               
            
            
               •Konsekvensanalyse
            
            
               
                  Forslaget sigter for det første mod at forenkle momsopkrævningen i forbindelse med personbiler, der delvis anvendes til ikke-erhvervsmæssige formål, og har derfor en potentiel positiv virkning. Samtidig forhindres momsunddragelse som følge af ukorrekt regnskabsføring. 
               
            
         
         
            
               
                  Da fravigelsen er af begrænset omfang og varighed, vil virkningen under alle omstændigheder være begrænset.
               
            
            
               
            
               4.VIRKNINGER FOR BUDGETTET
            
            
               
                  Forslaget har ingen virkninger for Unionens budget.
               
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               
                  Forslaget indeholder følgende udløbsklausul: Den automatiske tidsfrist for denne fravigelse er den 31. december 2018.
               
            
            
               2015/0254 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om tilladelse til Letland til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  1
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved brev registreret i Kommissionen den 8. april 2015 anmodede Letland om bemyndigelse til på visse betingelser fortsat at anvende en foranstaltning, der fraviger artikel 26, stk. 1, litra a), artikel 168 og artikel 168a i direktiv 2006/112/EF, med henblik på at begrænse fradragsretten for udgifter til visse personbiler, der ikke udelukkende anvendes til erhvervsmæssige formål. Anmodningen blev udvidet yderligere den 30. juli 2015.
            
            
               (2)I overensstemmelse med artikel 395, stk. 2, andet afsnit, i direktiv 2006/112/EF underrettede Kommissionen ved brev af 21. og 24. august 2015 de øvrige medlemsstater om Letlands anmodning. Ved brev af 24. august 2015 underrettede Kommissionen Letland om, at den rådede over alle de nødvendige oplysninger for at kunne vurdere anmodningen.
            
            
               (3)Artikel 168 og 168a i direktiv 2006/112/EF fastsætter, at en afgiftspligtig person har ret til at fradrage moms på levering af varer og ydelser, som vedkommende har modtaget til anvendelse i forbindelse med sine afgiftspligtige transaktioner. Artikel 26, stk. 1, litra a), i samme direktiv indeholder et krav om at angive moms, når en virksomheds aktiver anvendes til ikke-erhvervsmæssige formål.
            
            
               (4)Ved Rådets gennemførelsesafgørelse 2013/191/EU
                  2
                fik Letland efter artikel 395, stk. 1, i direktiv 2006/112/EF bemyndigelse til at indføre en foranstaltning, der fraviger momsdirektivet, med henblik på at begrænse fradragsretten til 80 % for så vidt angår erhvervelse, leasing, erhvervelse inden for Fællesskabet og indførsel af nærmere specificerede personbiler og udgifter i forbindelse hermed, inklusive indkøb af brændstof, når køretøjerne ikke udelukkende anvendes til erhvervsmæssige formål. Rådets gennemførelsesafgørelse 2013/191/EU udløber den 31. december 2015.
            
         
         
            
               (5)Sammen med anmodningen fremsendte Letland en rapport om anvendelsen af Rådets gennemførelsesafgørelse 2013/191/EU, herunder en redegørelse for anvendelsen af den procentsats, der er fastsat for begrænsningen af fradragsretten. Det fremgår af de oplysninger, som Letland har fremlagt, at fradragssatsen på 80 % ikke længere svarer til de faktiske forhold, og at satsen bør nedsættes til 50 %. Oplysningerne er baseret på statistiske oplysninger, der stammer fra en særlig afgift på lette køretøjer, der ejes eller besiddes af erhvervsdrivende, og som anvendes til private og erhvervsmæssige formål. 
            
            
               (6)Begrænsningen af fradragsretten i henhold til foranstaltningen bør finde anvendelse på moms betalt ved erhvervelse, leasing, erhvervelse inden for Fællesskabet og indførsel af nærmere specificerede personbiler og udgifter i forbindelse hermed, inklusive indkøb af brændstof.
            
            
               (7)Foranstaltningen bør udelukkende finde anvendelse på personbiler med en tilladt totalvægt på højst 3 500 kg og med højst otte siddepladser foruden førerens. Enhver ikke-erhvervsmæssig brug af personbiler, der vejer over 3 500 kg eller har mere end otte siddepladser foruden førerens, er ubetydelig på grund af bilernes art eller den type erhverv, de anvendes inden for. Der bør ligeledes forelægges en udførlig liste over særlige personbiler, der ikke er omfattet af denne tilladelse, på grundlag af deres særlige anvendelse.
            
            
               (8)Letland bør derfor bemyndiges til at anvende denne foranstaltning for en begrænset periode indtil den 31. december 2018.
            
            
               (9)I tilfælde af at Letland anmoder om en forlængelse af den fravigende foranstaltning ud over 2018, bør der senest den 31. marts 2018 indsendes en rapport til Kommissionen sammen med anmodningen om forlængelse.
            
            
               (10)Fravigelsen vil kun i ubetydelig grad påvirke de samlede indtægter fra afgifter, der opkræves ved det endelige forbrug, og får ingen negative indvirkninger på Unionens egne indtægter hidrørende fra moms —
            
            
               VEDTAGET DENNE AFGØRELSE: 
            
            
               Artikel 1
            
            
               Uanset artikel 168 og 168a i direktiv 2006/112/EF tillades det Letland at begrænse retten til at fradrage moms på udgifter til personbiler, der ikke udelukkende anvendes til erhvervsmæssige formål, til 50 %.
            
            
               Artikel 2
            
            
               Uanset artikel 26, stk. 1, litra a), i direktiv 2006/112/EF sidestiller Letland ikke privat brug af personbiler, der indgår i aktiverne i en afgiftspligtig persons virksomhed, med levering af ydelser mod vederlag, når bilen har været omfattet af en begrænsning af fradragsretten efter artikel 1 i denne afgørelse.
            
            
               Artikel 3
            
            
               De udgifter, der henvises til i artikel 1, omfatter erhvervelse, leasing, erhvervelse inden for Fællesskabet og indførsel af personbiler samt udgifter til vedligeholdelse af, reparation af og brændstof til sådanne biler.
            
            
               Artikel 4
            
            
               Denne afgørelse bør udelukkende finde anvendelse på personbiler med en tilladt totalvægt på højst 3 500 kg og med højst otte siddepladser foruden førerens.
            
            
               Artikel 5
            
            
               Artikel 1 og 2 finder ikke anvendelse på følgende kategorier af personbiler:
            
            
               a) biler, der er erhvervet med henblik på videresalg, leje eller leasing
            
            
               b) biler, der anvendes til passagertransport mod betaling, herunder taxatjenester
            
            
               c) biler, der anvendes til varetransport
            
         
         
            
               d) biler, der benyttes til køretimer
            
            
               e) biler, der anvendes af sikkerhedstjenester
            
            
               f) biler, der anvendes af udrykningstjenester
            
            
               g) biler, der anvendes som udstillingsmodeller.
            
            
               Artikel 6
            
            
               1.Denne afgørelse får virkning på dagen for meddelelsen.
            
            
               Denne afgørelse anvendes fra den 1. januar 2016. Den udløber den 31. december 2018. 
            
            
               2.En eventuel anmodning om forlængelse af fravigelsen fastsat i denne afgørelse skal indgives til Kommissionen senest den 31. marts 2018 og skal ledsages af en rapport, som indeholder en redegørelse for anvendelsen af den procentsats, der er fastsat i artikel 1.
            
            
               Artikel 7
            
            
               Denne afgørelse er rettet til Republikken Letland.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
            
               
               
                     Formand
               
            
         
         
            
                  
                     (1)
                  EUT L 347 af 11.12.2006, s. 1.
               
               
                  
                     (2)
                  EUT L 113 af 25.4.2013, s. 11.